b'\n_START_ARTICLE_\nErnest Bandelj\n_START_SECTION_\n\xc5\xbdivljenje\n_START_PARAGRAPH_\nPo srednji \xc5\xa1oli se je vpisal na \xc5\xa1tudij teologije v Gorici, 3. junija 1939 je prejel ma\xc5\xa1ni\xc5\xa1ko posve\xc4\x8denje, novo ma\xc5\xa1o je imel v \xc5\xa0marjah na Vipavskem. Najprej je deloval v Nem\xc5\xa1kem Rutu, zaradi ovadbe fa\xc5\xa1isti\xc4\x8dne u\xc4\x8diteljice je moral v konfinacijo v Viterbo. Po italijanski kapitulaciji se je vrnil in leta 1943 postal \xc5\xbeupnijski upravitelj na Brjah na Vipavskem. Tam je \xc5\xbeivel precej skromno, gospodinjila mu je mati, ker ni bilo \xc5\xbeupni\xc5\xa1\xc4\x8da, je stanoval v hi\xc5\xa1i skupaj z dru\xc5\xbeino, ki so ji po\xc5\xbegali hi\xc5\xa1o. _NEWLINE_Spomladi leta 1945 so imeli \xc4\x8detniki svojo postojanko pri podru\xc5\xbeni\xc4\x8dni cerkvi sv. Martina. Po napadu partizanov je bil eden od \xc4\x8detnikov ranjen, zato so 30. aprila \xc4\x8detniki pri\xc5\xa1li v hi\xc5\xa1o, kjer je stanoval \xc5\xbeupnik in vzeli \xc5\xbeimnico, kjer pa naj bi imela gospodinja tega stanovanja shranjene prihranke. Ta je zato \xc5\xbeupnika prosila, da gre za \xc4\x8detniki in pridobi nazaj \xc5\xbeimnico. Bandelj se je s kolesom odpravil za njimi in jih dohitel pred Dornberkom. Ker je poznal \xc4\x8detni\xc5\xa1kega kurata, je mislil, da mu bo uspelo. Vendar so ga \xc4\x8detniki enostavno prijeli in pri starem mostu pod Prva\xc4\x8dino pri domu obnemoglih zvezanega, skupaj z drugimi jetniki vrgli v Vipavo. Na\xc5\xa1li so ga \xc5\xa1ele po trinajstih dneh na jezu pri Kosavljah, pokopali so ga na Gradi\xc5\xa1\xc4\x8du. Pred praznikom vseh svetih so ga prekopali v \xc5\xa0marje.'